|  |
| --- |
| PATVIRTINTA |
| Klaipėdos miesto savivaldybės tarybos |
| 2022 m. rugsėjo 27 d. sprendimu Nr. T1-226 |

**KLAIPĖDOS MIESTO NEVYRIAUSYBINIŲ ORGANIZACIJŲ TARYBOS NUOSTATAI**

**I SKYRIUS**

**BENDROSIOS NUOSTATOS**

1. Klaipėdos miesto nevyriausybinių organizacijų tarybos nuostatai reglamentuoja prie Klaipėdos miesto savivaldybės tarybos (toliau – Savivaldybės taryba) veikiančios Klaipėdos miesto nevyriausybinių organizacijų tarybos (toliau – NVO taryba) funkcijas, teises ir darbo organizavimą.

2. NVO taryba – prie Savivaldybės tarybos visuomeniniais pagrindais veikiantis patariamasis kolegialus organas.

3. NVO tarybos sudėtį ir nuostatus tvirtina, keičia, pildo Savivaldybės taryba.

4. NVO taryba savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Savivaldybės tarybos sprendimais, kitais teisės aktais ir šiais nuostatais.

5. Vykdydama savo veiklą NVO taryba bendradarbiauja su valstybės ir savivaldybės institucijomis ir įstaigomis, nevyriausybinėmis organizacijomis.

**II SKYRIUS**

**NVO TARYBOS VEIKLOS TIKSLAS IR FUNKCIJOS**

6. NVO tarybos veiklos tikslas – skatinti NVO veiklą ir plėtrą, stiprinti bendradarbiavimą tarp savivaldybės institucijų, įstaigų ir nevyriausybinių organizacijų.

7. Siekdama įgyvendinti savo veiklos tikslą, NVO taryba vykdo šias funkcijas:

7.1. analizuoja, stebi ir vertina savivaldybės teisės aktų, turinčių įtakos nevyriausybinių organizacijų padėčiai savivaldybėje, rengimą ir įgyvendinimą;

7.2. teikia Savivaldybės tarybai, Savivaldybės tarybos komitetams, Klaipėdos miesto savivaldybės administracijai (toliau – Savivaldybės administracija) siūlymus dėl savivaldybės prioritetų, susijusių su nevyriausybinėms organizacijoms palankios aplinkos savivaldybėje kūrimu, nustatymo ir nevyriausybinėms organizacijoms aktualių klausimų sprendimo;

7.3. teikia savivaldybės institucijoms siūlymus dėl nevyriausybinių organizacijų veiklos skatinimo;

7.4. kartą per metus informuoja Savivaldybės tarybą apie savo veiklą;

7.5. informuoja visuomenę apie NVO tarybos tikslus ir veiklą;

7.6. vykdo kitas teisės aktų nustatytas funkcijas;

7.7. dalyvauja savivaldybės institucijoms ir įstaigoms atliekant analizę dėl savivaldybės administruojamų viešųjų paslaugų teikimo ir teikia pasiūlymus dėl viešųjų paslaugų teikimo;

7.8. dalyvauja darbo ar ekspertų grupėse nevyriausybinių organizacijų plėtros valstybės politikos klausimams svarstyti.

**III SKYRIUS**

**NVO TARYBOS TEISĖS**

8. NVO taryba turi teisę:

8.1. dalyvauti Savivaldybės tarybos, Savivaldybės administracijos struktūrinių padalinių posėdžiuose, kuriuose svarstomi su nevyriausybinėmis organizacijomis susiję klausimai;

8.2. gauti iš valstybės ir Savivaldybės administracijos padalinių, skyrių, kitų įstaigų bei organizacijų informaciją ir dokumentus, kurių reikia NVO tarybos veiklai;

8.3. dalyvauti stebėtojo teise Savivaldybės tarybos, komitetų ir komisijų posėdžiuose;

8.4. kviesti į savo posėdžius valstybės ir savivaldybės institucijų ir įstaigų, nevyriausybinių organizacijų ir kitų įstaigų atstovus, nepriklausomus ekspertus;

8.5. organizuoti diskusijas nevyriausybinėms organizacijoms aktualiais klausimais savivaldybėje.

**IV SKYRIUS**

**NVO TARYBOS SUDARYMAS IR DARBO ORGANIZAVIMAS**

9. NVO tarybą iš 18 narių 2 metų laikotarpiui tvirtina Savivaldybės taryba. NVO taryba sudaroma pariteto principu: pusė narių atstovauja savivaldybės institucijoms ir įstaigoms, kita pusė – nevyriausybinėms organizacijoms, veikiančioms savivaldybės teritorijoje.

10. NVO tarybos narių atranka organizuojama tokia tvarka:

10.1. Savivaldybės administracijos Socialinės paramos (socialinė sritis), Sveikatos apsaugos (sveikatos sritis), Sporto (sporto sritis), Kultūros (kultūros sritis, senjorų sritis), Švietimo (švietimo sritis), Aplinkosaugos (ekologijos bei gamtosaugos sritis) skyriai, Jaunimo ir bendruomenių reikalų koordinavimo grupė (demokratijos plėtros bei žmogaus teisių apsaugos sritis, jaunimo sritis),organizuoja nevyriausybinių organizacijų pagal nustatytąsritį po 1 atstovo atranką:

10.1.1. Informacija apie organizuojamą atranką skelbiama Klaipėdos miesto savivaldybės interneto svetainėje ir Klaipėdos dienraščiuose.

10.1.2. Į NVO tarybos sudėtį atstovus siūlo nevyriausybinės organizacijos asociacijos (jungiančios kelias tos pačios srities nevyriausybines organizacijas), veikiančios nustatytose srityse, o jeigu Klaipėdos mieste nėra veikiančių nevyriausybinių organizacijų asociacijų nustatytose srityse arba jos yra, tačiau nedeleguoja atstovo, atstovus siūlo Klaipėdos mieste veikiančios nevyriausybinės organizacijos (turinčios juridinį statusą ir veikiančio**s** išvardytose srityse) raštu (nurodomas siūlomo asmens vardas, pavardė, kontaktai, pareigos organizacijoje, organizacijos nuostatų kopija,nevyriausybinės organizacijos asociacija pateikia dokumentus, įrodančius, kokias nevyriausybines organizacijas, turinčias juridinio asmens statusą, vienija asociacija kaip skėtinę organizaciją), kurį pasirašo organizacijos vadovas. Viena nevyriausybinės organizacijos asociacija ar nevyriausybinė organizacija gali siūlyti tik vieną atstovą.

10.1.3. Esant daugiau siūlomų asmenų, nei yra kvotų, deleguoti asmenys susirinkimo metu (organizuojami atskirai pagal sritis) paprasta balsų dauguma išrenka vieną atstovą, pirmenybė teikiama nevyriausybinės organizacijos asociacijos atstovui.

10.2. Savivaldybės tarybos Sveikatos ir socialinių reikalų, Kultūros, švietimo ir sporto Finansų ir ekonomikos, Miesto ūkio ir aplinkosaugos, Miesto plėtros ir strateginio planavimokomitetai deleguoja po 1 atstovą.

10.3. Savivaldybės administracijos direktorius deleguoja iš Savivaldybės administracijos ir savivaldybės įstaigų 4 atstovus.

11. Socialinės paramos skyrius renka informaciją apie deleguojamus asmenis.

12. NVO taryba per pirmąjį savo posėdį iš narių renka pirmininką ir pirmininko pavaduotoją dvejų metų kadencijai visų NVO tarybos narių balsų dauguma slaptu balsavimu.Pirmininku išrenkamas daugiausia balsų surinkęs nevyriausybinių organizacijų atstovas. Balsams pasiskirsčius po lygiai, organizuojamas kitas balsavimo etapas dėl po vienodą balsų skaičių surinkusių kandidatų. Pirmininko pavaduotoju renkamas savivaldybės institucijos ar įstaigos atstovasNVO tarybos narių balsų dauguma. Jeigu renkant pavaduotoją balsai pasiskirsto po lygiai, lemia pirmininko balsas.

13. NVO tarybos nario įgaliojimai nutrūksta, jeigu:

13.1. NVO tarybos narys atsistatydina savo noru;

13.2. nutrūksta jo darbo (tarnybos) santykiai atstovaujamoje savivaldybės institucijoje;

13.3. jis atšaukiamas jį delegavusios institucijos iniciatyva;

13.4. 3 kartus iš eilės be pateisinamos priežasties neatvyksta į posėdį.

14. NVO taryba dirba pagal kasmet sudaromą ir tvirtinamą (protokoliniu sprendimu) veiksmų planą. NVO tarybos pirmininkas kiekvienais metais parengia praėjusių metų NVO tarybos veiklos ataskaitą, kuri viešai skelbiama Klaipėdos miesto savivaldybės interneto svetainėje.

15. NVO tarybos posėdžius inicijuoja ir veda NVO tarybos pirmininkas, jo nesant – pavaduotojas. Inicijuoti posėdį gali ir NVO tarybos nariai.

16. Kiekvienas NVO tarybos narys turi teisę siūlyti klausimus posėdžiui, iš anksto informavęs apie tai pirmininką.

17. NVO tarybos posėdžius organizuoja ir protokoluoja Savivaldybės administracijos specialistas Savivaldybės administracijos direktoriaus pavedimu, Savivaldybės administracija suteikia patalpas.

18. NVO taryba renkasi ne rečiau kaip vieną kartą per ketvirtį, esant būtinybei – dažniau.

19. NVO tarybos posėdžiai yra teisėti, kai juose dalyvauja daugiau kaip pusė NVO tarybos narių.

20. NVO tarybos narys, negalintis dalyvauti posėdyje, turi teisę išreikšti savo nuomonę, t. y. balsuoti elektroniniu paštu. Sprendimai priimami, kai jiems pritaria daugiau kaip pusė narių. Balsams pasiskirsčius po lygiai, lemia pirmininkaujančio asmens balsas.

21. NVO tarybos sprendimai yra vieši, informacija skelbiama Klaipėdos miesto savivaldybės interneto svetainėje.

22. NVO tarybos sprendimai yra rekomendacinio pobūdžio.

**V SKYRIUS**

**BAIGIAMOSIOS NUOSTATOS**

23. NVO tarybos posėdžių protokolai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.

\_\_\_\_\_\_\_\_\_\_\_\_\_\_\_\_\_\_\_\_\_\_\_